*PRIJEDLOG*

**Klasa:**

**Urbroj:**

**Zagreb,**

 **PREDSJEDNIKU HRVATSKOGA SABORA**

Predmet: Zastupničko pitanje Ranka Ostojića, u vezi s radom Agencije za komercijalnu djelatnost d.o.o. – odgovor Vlade

 Zastupnik u Hrvatskome saboru, Ranko Ostojić, postavio je, sukladno s člankom 140. Poslovnika Hrvatskoga sabora (Narodne novine, br. 81/13, 113/16, 69/17 i 29/18), zastupničko pitanje u vezi s radom Agencije za komercijalnu djelatnost d.o.o.

 Na navedeno zastupničko pitanje Vlada Republike Hrvatske daje sljedeći odgovor:

 U odnosu na dio pitanja o tome ima li Vlada Republike Hrvatske saznanja da su zaposlenici Agencije za komercijalnu djelatnost d.o.o. (u daljnjem tekstu: Agencija) podnijeli dvije kaznene prijave protiv Jure Sertića, glavnog direktora društva i Adele Jelinek Bišćan te je li Vlada Republike Hrvatske upoznata sa sadržajem kaznenih prijava navodimo da su sve anonimne prijave i njihove dopune u kojima se navode moguće nepravilnosti u radu Uprave Agencije, a koje su podnesene raznim institucijama, dostavljene na nadležno postupanje Županijskom državnom odvjetništvu u Zagrebu koje je, u odnosu na tako iznesene navode, naložilo policiji provođenje izvida te je kriminalističko istraživanje u tijeku. Napominjemo da je odredbama članka 206.f Zakona o kaznenom postupku (Narodne novine, br. 152/08, 76/09, 80/11, 121/11 – pročišćeni tekst, 91/12 – odluka Ustavnog suda Republike Hrvatske, 143/12, 56/13, 145/13, 152/14 i 70/17) propisano da je postupanje tijekom izvida tajno.

 U odnosu na dio pitanja o tome ima li Agencija odobrenje za najam i uređenje poslovnog prostora u Zagrebu, u ulici S. S. Kranjčevića napominjemo da je na temelju očitovanja društva Državne nekretnine d.o.o. te uvidom u interne evidencije Ministarstva državne imovine utvrđeno da Agencija upravlja s nekoliko nekretnina koje se nalaze u ulici S. S. Kranjčevića u Zagrebu. Međutim, kako u zastupničkom pitanju nije navedena puna adresa (kbr.) niti broj katastarske čestice konkretne nekretnine, nije moguće utvrditi da li predmetnim

poslovnim prostorom upravlja Ministarstvo državne imovine ili neko drugo tijelo.

 U odnosu na dio pitanja o tome je li tijekom rebalansa proračuna za 2018. godinu bilo povećanja u razdjelu 040 Ministarstvo unutarnjih poslova za potrebe Agencije navodimo da Ministarstvo unutarnjih poslova u državnom proračunu ima osigurana sredstva za podmirenje troškova plativih tiskanica (osobne iskaznice, putovnice, vozačke dozvole, registarske pločice i druge plative tiskanice) koje, na temelju Odluke o ispravama i službenim obrascima čiji su sadržaj, oblik, način zaštite i obvezna primjena propisani zakonima i drugim propisima (Narodne novine br. 50/11, 119/11, 28/13, 96/13, 47/14, 61/15, 34/16, 17/17, 86/17 i 97/18) izrađuje Agencija. U 2018. godini, zadnjom preraspodjelom sredstava koja je provedena u prosincu 2018. godine dodatno je osigurano 6 milijuna kuna za pokriće rashoda za izradu tiskanica, budući da 80 % prihoda nije dostatno za podmirenje nastalih rashoda. Zbog navedenog je u Zakonu o izvršavanju Državnog proračuna za 2019. godinu (Narodne novine, broj 113/18) utvrđeno da se 90 % prihoda namijeni za pokriće rashoda, a 10 % se uplaćuje u državni proračun. Predmetna sredstva nisu sredstva ,,za potrebe" Agencije, već su to sredstva koja su osigurana za rashode koji nastaju izradom dokumenata, a prihodi i rashodi vezani uz plative tiskanice ovise isključivo o potrebama građana te na isto Ministarstvo unutarnjih poslova nema utjecaja.

 Eventualno potrebna dodatna obrazloženja u vezi s pitanjem zastupnika, dat će dr. sc. Davor Božinović, ministar unutarnjih poslova.

 PREDSJEDNIK

 mr. sc. Andrej Plenković